**VUODEN 2014 HUIPPUHETKET**

**SAMULILLE JÄLLEEN SM-MITALI**

Samuli Sievi-Korte saavutti kahdeksannen henkilökohtaisenSM- mitalinsa 15-16.2. Helsingin Liikuntamyllyssä kilpailluissa 17-22-vuotiaiden Suomen mestaruuskilpailuissa. Tammikuussa alkanut varusmiespalvelus ja viime viikkojen sairastelu verottivat parasta kisakuntoa. Pronssin arvoisen suorituksen Samuli kuitenkin pystyi rutistamaan, vaikka kilpailupäivän aamuna vasta varmistui että hän edes pääsee osallistumaan - sotilasvala piti ensin vannoa Pirkkalassa. Kilpailun voiton vei Länsi-Uuudenmaan Urheilijoiden Mika Hietaniemi.

Samuli kilpailee vasta ensimmäistä vuotta 22-vuotiaiden sarjassa, joten aikaa on vielä napsia kirkkaampiakin mitaleja. Onnittelut SM-pronssista!

**Viestijoukkueen hopea kruunasi kisat**

Hämeen piirin 9-15 –vuotiaiden hallihuipentuma Pirkkahallissa 23.3. huipentui viesteihin. Viialan Valtin 13-vuotiaiden tyttöjen joukkue **Pinja Lehtinen, Matilda Koponen, Kiira Vilenius, Sara Niinimäki,** oli jo pari viikkoa aiemmin juossut lupaavasti kovatasoisessa Tampere Junior Indoor Gamesissa.

HämSY:n hallihuipentumassa kapula kiersi 4x100 metrin viestissä vieläkin vauhdikkaammin kuin TJIG:ssa. Lopputulosten ilmestyttyä tulostaululle tytöt olivat syystäkin pelkkää hymyä: aika 56,91 ja hopeaa! Tampereen Pyrintö vei mestaruuden ajalla 56,68. Pronssia sai Hämeenlinnan Tarmon ykkösjoukkue ajalla 57,32. Valtin joukkue paransi TJIG:ssa juoksemaansa aikaa peräti 2,27 sekuntia.

Hienosti olivat valttilaisten kisat sujuneet jo ennen viestiäkin. Pinja Lehtisen pituushyppy natsasi kohdilleen ja pisin leiskautus kantoi 4,65, mestaruuteen asti. Aiemmin päivällä 60 metrin aidoissa pronssimitali jäi Pinjalta vain sadasosan päähän.

**Henrik Risku** on esittänyt hyviä otteita kuularingissä. Hallihuipentumassa kuula lensi jo aivan uusille metrilukemille, kun 11 metriä ylittyi viidellä sentillä. Tuolla tuloksella Henrik sai 13-vuotiaiden poikien sarjassa pronssia.

Valtin urheilijat tekivät paljon hyviä tuloksia. Sijoituksia kymmenen joukkoon, eli sisulisäpisteille, tuli useita muitakin edellä mainittujen lisäksi.

Sara Niinimäki oli 13-vuotiaiden tyttöjen 60 metrin finaalissa seitsemäs ajalla 8,79. Kiira Vilenius oli kuulassa niin ikään seitsemäs tuloksella 8,34. **Neea Lehtinen** hyppäsi korkeutta T11-sarjassa 115 ja sijoittui yhdeksänneksi. **Alina Koponen** juoksi T10-sarjassa 1000 metriä 4.04,40 ja oli kymmenes. **Joona Lehtinen** oli P9-sarjan pituushypyssä 11. Tulos 309 oli sama kuin 10:nneksi sijoittuneella.

Hallikilpailut osoittivat, että talven harjoittelu on tuottanut tulosta. Hyvät suoritukset ja varsinkin viestimitali toivat lisää harjoitteluintoa kesää kohti. –am

**Kerttu Niinimäki karisti varjon kannoiltaan**

Hämeen piirin 9-15 –vuotiaiden maastomestaruuskilpailut juostiin 24.5. Kangasalla Kyötikkälän urheilukentän maastoissa. Helteinen sää teki raskaan maaston entistäkin vaativammaksi.

Valtin Kerttu Niinimäki juoksi viime vuonna piirin maastomestariksi Tammelassa, ja lähti nytkin päättäväisesti kahden kilometrin taipaleelle. Kerttu otti heti lähdössä T12 –sarjan kärkipaikan. Peräänsä hän sai Valkeakosken Hakan Aino Vuorisen, joka seurasi Niinimäkeä kuin varjo aina viimeiseen alamäkeen asti. Siinä Niinimäen askel rullasi paremmin ja Vuorinen jäi ratkaisevat viisi metriä. Niinimäki uusi mestaruutensa, Vuorinen nousi viimevuotiselta nelossijalta hopealle. Pronssin vei Tampereen Pyrinnön Mila Manninen.

Valttilaisista kymmenen parhaan joukkoon juoksivat myös Juho Veikkolainen P12-sarjassa ja Pinja Lehtinen T13 –sarjassa. Molemmat olivat sarjoissaan kymmenensiä.

Yhdeksänvuotiaat tytöt ja pojat rynnistivät suurella joukolla kilometrin reitille: tyttöjä säntäsi matkaan peräti 51 ja poikia 43. Elice Helenius oli tyttöjen sarjassa 14. ja Tuulia Laukkanen 24. Joona Lehtinenjuoksi poikien sarjassa 15:nneksi. T11-sarjassa Neea Lehtinen oli 19.

Piirinmestaruuskilpailut jatkuvat sisulisäotteluilla, joista T/P 12-13 –vuotiaiden kilpailut otellaan keskiviikkona 11.6. Viialan urheilukentällä.

Kuvia maastojuoksuista löytyy palkista tapahtumat, kilpailut, tulokset. –am

**Kilpailumatka Võrussa alkoi yllätyksellisesti**

Valtin kilparyhmäläiset odottivat innolla Võrun kilpailumatkaa: majoittumista Võrun urheilukoulussa, josta uusille matkalaisille oli jo ehditty kertoa paljon mukavia juttuja; uimista Tamula-järvessä, jonne urheilukoulusta oli matkaa vain pikapyrähdyksen verran.

Suut loksahtivat auki, kun virolaisten isäntien pikkubussi kaarsikin Võru Spordikoolin ohi. Eikö me majoitutakaan urheilukoulussa? Bussi ajoi toiselle puolelle kaupunkia, kääntyi hiekkatielle ja lähti kiertämään Tamula-järveä kangasmaastojen läpi. Ohi vilahti kyltti, jossa luki Erämets. Mihin meitä vietiin?

Perillä ei kuitenkaan odottanut telttamajoitus, vaan hieno lomapaikka Tamula-järven rannalla. Pihan neljä isoa trampoliinia olivat urheilijoiden ykkössuosikki. Päivisin lämpömittari näytti hellelukemia ja vielä iltaisinkin hiki saatiin pintaan aikuisten ja nuorison yhteisissä jalkapallomatseissa nurmikolla. Kävelysiltaa pitkin tutulle uimarannallekin oli vain hitusen enemmän matkaa kuin vanhasta urheilukoulusta.

Aamupäivisin urheilijajoukko lähti verryttelyhölkällä Võrun urheilukeskuksen hienolle urheilukentälle. Kaksipäiväisten moniotteluiden saaliina oli runsaasti hyviä tuloksia.

Vanhemmissa tytöissä (2000-2001 synt.) Pinja Lehtinen taisteli 8-ottelun voitosta, mutta jäi kuitenkin sata pistettä Viron Lika Berisvilille, joka viime vuonna joutui tyytymään hopeaan Katriina Aallon voittaessa. Pinjan pisteet olivat 5410 ja Likan 5510.

Kiira Vilenius otteli hienoa sarjaa ja oli ensimmäisen päivän jälkeen pronssimitalissa kiinni. Toisena päivänä edelle kiilasi Viron Marieta Ruusa. Matilda Koponen otteli myös tasaista sarjaa, mutta aitojen epäonnistuminen pudotti sijoitusta. Nopean Sara Niinimäen yhden talven harjoitustausta ei vielä riittänyt kaikissa lajeissa onnistumisiin.

Nuoremmissa tytöissä (2002-2004 synt.) Kerttu Niinimäki kamppaili tiukasti 6-ottelun voitosta. Tasaisessa väännössä Betti Aniott vei kuitenkin ykkössijan. Vuotta nuorempi Neea Lehtinen oli myös ensimmäisen päivän jälkeen kärkkymässä mitalisijoja, mutta toisena päivänä joutui antamaan periksi: sijoituksena kuudes.

Virossa pojat eivät jää paljon miehiä huonommiksi mitä ottelulajien määrään tulee, sillä jopa 10-vuotiaat pojat ottelevat 9-ottelun. Nytkin helteisessä säässä yhdeksän lajia kahdessa päivässä oli kova urakka.

Valtin vanhempien poikien edustajan Henrik Riskun vanha takareisivamma aiheutti sen, ettei hän pystynyt ottelemaan kaikkia lajeja. Juho Veikkolainen nuoremmissa pojissa teki hyvän sarjan, mutta vähäisen seiväsharjoittelun vuoksi sijoitus ei noussut mitaleille asti. Alaikäisenä nuorempien sarjaan osallistunut Joona Lehtinen teki muutamissa lajeissa hyviä tuloksia, mutta ei vielä otellut koko ottelua.

Kahden päivän aikana valttilaisten urheilijoiden liikuntamäärä nousi todella suureksi, sillä kilpailujen jälkeen energiaa riitti vielä koko loppupäiväksi trampoliinitemppuihin, jalkapallon pelaamiseen ja uimiseen.

Kuvia Vörun kilpailumatkalta löytyy palkista Tapahtumat, kilpailut ja tulokset kohdasta kuvat. -am

**Pinja ja Kerttu pronssille pm-otteluissa**

Valtti järjesti Hämeen piirin sisulisäottelut 12-13-vuotiaille yleisurheilijoille 11.6. Kilpailuihin osallistui 80 nuorta urheilijaa mittelemään 4-ottelun pisteistä ja sijoituksista.

Kisajärjestelyistä Valtti sai paljon hyvää palautetta ja kisat sujuivat hienosti tuloksellisestikin, sillä 13-vuotiaiden tyttöjen sarjassa Pinja Lehtinen ja 12-vuotiaiden tyttöjen sarjassa Kerttu Niinimäki ottelivat pm-pronssia.

Pinja Lehtinen johti ottelua 60 metrin aitajuoksun ja pituushypyn jälkeen, mutta erot seuraaviin kilpakumppaneihin olivat pieniä. Kun myös kuulantyönnössä ja 800 metrillä tuli oma ennätys, pääsi Pinja palkintopallille noutamaan pronssimitalia.

Pinja keräsi 1592 pistettä (60m aj 10,17; pituus 478; kuula 7,98; 800m 2.50,83). Voiton vei Tampereen Pyrinnön Pinja Heinonen 1640 pisteellä ja hopeaa Hämeenlinnan Tarmon Erika Ahvenharju 1636 pisteellä.

Kuulantyöntö ja 800 metriä ovat olleet Kerttu Niinimäen vahvoja lajeja otteluissa. Kuulan jälkeen Kerttu oli pistetilanteessa viidentenä, pituuden jälkeen sijoitus putosi yhdellä, mutta 800 metrin vahva juoksu nosti Kertun pronssille.

Kertun tulossarja 60m aj 12,97; kuula 8,94; pituus 392; 800m, 2.44,74 toi yhteensä 1205 pistettä. Piirin mestaruuden vei Tampereen Pyrinnön Venla Väliharju (1323 pist.), hopeaa sai saman seuran Pihla Aro (1226 pist.)

Valtin vireästä toiminnasta kertoo se, että otteluihin osallistui seurasta ilahduttavan moni. Kymmenen parhaan joukkoon ottelivat Pinjan ja Kertun lisäksi Juho Veikkolainen P12-sarjassa ja Kiira Vilenius T13-sarjassa. Molemmilla oli sijoituksena 10.

MyösSara Niinimäki ja Matilda Koponen ottelivat T13-sarjassa. Alina Koponen osallistui T10-sarjaan, Neea Lehtinen T11-sarjaan ja Joona Lehtinen P9-sarjaan. Sarjat 9-10-11 sekä 14- ja 15-vuotiaat kilpailivat Kangasalla Kangasalan Urheilijoiden isännöiminä.

Tulokset löytyvät palkista Tapahtumat, kilpailut ja tulokset. –am

**Samuli mukana maajoukkueessa**

Jo kolmanantena vuonna peräkkäin Samuli Sievi-Korte saa pukea Suomen edustusasun ylleen.  20-vuotias Valtin korkeushyppäjä on valittu edustamaan Suomea 26-26.7. Tanskassa kilpailtaviin Pohjoismaiden mestaruuskilpailuihin.

Samulin tämän hetkinen hyppykunto on suuri arvoitus, sillä kilpailuja on kuluvalla kaudella takana vasta kaksi. Varusmiespalvelus on ollut niin tiukkatahtista että sekä hyppyharjoitukset että kilpailut ovat jääneet todella vähiin. Edustustehtävään onneksi lomaa irtosi ja Suomen paidassa kilpailemin on aina kunniatehtävä, jonka Samuli varmasti hoitaa parhaan kykynsä mukaan.

**Valtille kolme hopeaa ja viisi pronssia pm-sisulisähuipentumasta**

Yleisurheilu osoitti suosionsa Hämeen piirin sisulisähuipentumassa Tampereen Ratinassa 26.-27.7. Kaksipäiväisiin kilpailuihin osallistui lähes 600 urheilijaa.

Valtin 9-15 –vuotiaat urheilijat saivat iloita monista hienoista tuloksista. Näistä palkintoina tuli kolme pm-hopeaa, viisi pm-pronssia sekä monia sijoituksia mitalien tuntumassa.

Lauantaina valttilaisten mitalien keruun aloitti **Matilda Koponen** 13-vuotiaiden tyttöjen seiväshypyn hopeamitalillaan. Matilda omaksui kesän harjoituksissa varsin nopeasti seiväshypyn perustaidot, mutta yllätti silti tuloksellaan. Ratinassa ylittyi tasan kaksi metriä, mikä uupuu vain viisi senttiä ikäsarjan A-rajasta.

Hopealle hyppäsi myös **Kiira Vilenius** T13-sarjan korkeudessa ennätystuloksellaan 145. Keihästä Kiira nakkasi 26,27 ja sai pronssia.

**Kerttu Niinimäki** pinkoi 12-vuotiaiden tyttöjen 200 metrillä hopealle ajalla 29,59. Hieman pidempi matka eli 1000 metriä taittui Kertulla pronssimitalin arvoisesti aikaan 3.39,29. Pronssin toi myös **Neea Suhonen** T10-sarjan kuulantyönnössä tuloksella 6,70.

**Pinja Lehtinen**, 13, sai pronssia sekä pituushypyssä että kiekossa. Kiekko kaarsi omiin ennätyslukemiin 27,94. Pituudessa tasaisen sarjan paras hyppy kantoi 469.

T13-sarjan kovatasoisessa 60 metrin loppukilpailussa nähtiin kaksi valttilaista, kun **Sara Niinimäki** ja Pinja Lehtinen kellottivat alkuerien kuudenneksi ja seitsemänneksi nopeimmat ajat: Sara 8,66 ja Pinja 8,67. Loppukilpailussa tyttöjen sijoitukset olivat myös 6. ja 7. ajoilla 8,76 ja 8,82.

Saman sarjan tiukassa 60 metrin aitajuoksussa tuhannesosat ratkaisivat voiton. Tampereen Pyrinnön tytöt veivät kaikki mitalisijat; Pinja Lehtinen oli neljäs ajalla 10,27.

Kerttu Niinimäki oli neljäs T12-sarjan kuulassa (8,54) ja keihäässä (25,08) sekä **Laura Laukkanen** seiväshypyssä (150). Kuulassa Laukkanen oli Niinimäen jälkeen viides tuloksella 8,15. Viides sija tuli myös moukarissa (20,98).

Yhdeksänvuotiaat kilpailivat miniotteluissa, joissa kahden lajin kerryttämät pisteet laskettiin yhteen. **Tapio Suojanen** oli viides 40m/korkeushypyn ottelussa. 40 metrillä Tapio juoksi kolmanneksi nopeimman ajan 7,14. Korkeudessa ylittyi 95.

Yhdeksänvuotiaiden sarjoissa oli enimmillään 45 osallistujaa ja 13-vuotiaiden tyttöjenkin 60 metrillä ja pituudessa lähes 40.

Valttilaisten erinomaista kokonaismenestystä kuvaa hyvin se, että urheilijat keräsivät yhteensä 161,5 sisulisäpistettä, mikä on 45,3 pistettä enemmän kuin viime vuonna. Valtista osallistui pm-huipentumaan 16 urheilijaa, joista suurin osa sijoittui kymmenen parhaan joukkoon eli sisulisäpisteille.

Valttilaisten tuloksia ja sijoituksia: T9 Helmi Hujanen miniottelu keihäs 9,21/kuula 5,21 (11.), Tuulia Laukkanen miniottelu korkeus 85/1000m 4.36,85 (12.), miniottelu 1000m/40m 8,55 (24.). T10 Alina Koponen korkeus 100 (6.), 1000m 4.42,74 (12.), pituus 325 (22.), 60m 10,47. Neea Suhonen korkeus 100 (10.), 1000m 4.35,86 (11.), 60m 10,42. Noora Suojanen korkeus 100 (11.), 60m 10,87. T11 Neea Lehtinen korkeus 115 (11.), pituus 378 (12.), 60m 10,24.

T12 Sissi Perunka 60m aj 12,28 (7.), korkeus 120 (7.), pituus 377 (11.), 60 m 9,47. Laura Laukkanen, kiekko 19,57 ( 6.) Salla Sirola 200m 40,37 (15.). P12 Juho Veikkolainen 1000m 3.40,31 (7.), keihäs 25,75 (7.), 200m 33,94 (9.), kiekko 13,58 (17.). T13 Matilda Koponen kiekko 23,37 (6.), korkeus 130 (10.) 60m 9,18. Sara Niinimäki 200m 29,93 (9.), pituus 438 (9.). Kiira Vilenius kuula 8,15 (11.), pituus 415 (19.). –am

**Valtilla 9 joukkuetta ja hieno menestys**

-Vaihdot olivat sikahuonot! puuskahtivat Viialan Valtin 13-vuotiaat tytöt 4x100 metrin viestin jälkeen.

Kieltämättä vaihdoissa oli parantamisen varaa, mutta vauhti riitti hienosti hopeaan Valkeakoskella juostuissa 9-15 –vuotiaiden piirinmestaruusviesteissä sunnuntaina 10.8.

**Matilda Koponen, Pinja Lehtinen, Kiira Vilenius** ja **Sara Niinimäki** kiidättivät kapulaa ennätysaikaan 55,77 ”sikahuonoista” vaihdoista huolimatta. Tampereen Pyrinnön ykkösjoukkue vei mestaruuden ajalla 54,00. Pronssille juoksi Pyrinnön kakkosjoukkue 55,96.

Ensi vuonna Valtin tytöillä on tavoitteena osallistua 14-vuotiaiden SM-viesteihin, mikäli kehitys kulkee samalla tavalla eteenpäin kuin tähänkin asti.

T13-sarjassa Valtti sai hopean lisäksi myös pronssia. Kiira Vilenius, **Sissi Perunka**, Pinja Lehtinen ja **Kerttu Niinimäki** kävivät pokkaamassa pronssimitalit 4x600 metrin päätteeksi.

Kovin kaukana ei ollut mitali 4x60 metrin aitajuoksussakaan, johon Valtti sai nyt ensimmäistä kertaa joukkueen. Lehtinen, Kerttu Niinimäki, Perunka ja Koponen onnistuivat hienosti. Joukkue oli neljäs.

P9 -sarjassa **Mikael Viitanen, Tapio Suojanen, Joona Lehtinen** ja **Nedi Molin** äityivät kovaan menoon 4x400 metrillä ja taistelivat tiukasti mitalista, mutta kolme vahvempaa joukkuetta löytyi tällä kertaa.

Sekä poikien 4x400 metrin viesti että 9-sarjalaisten sukkulaviesti kertoo Valtin hyvästä urheilukoulutoiminnasta. Nurmikolla juostussa 8x40 metrin sukkulaviestissä Valtin joukkue oli seitsemäs 19 joukkueen joukosta. Sukkulaviestissä juoksivat Viitasen, Suojasen ja Lehtisen lisäksi **Anna Oksa, Vilja Hujanen, Elice Helenius, Tuulia Laukkanen** ja **Alina Henttonen**.

T9-sarjan 4x400 metrillä Valtilla oli kaksi joukkuetta: Laukkanen, **Maija Oksa,** Helenius, Vilja Hujanen toivat kapulan maaliin 11:ntenä ja toinen joukkue **Helmi Hujanen**, Anna Oksa, **Jenna Pentinniemi**, Alina Henttonen 19:ntenä.

T11-sarjan tytöt **Alina Koponen, Neea Suhonen, Iina Henttonen** ja **Neea Lehtinen** juoksivat 4x50 metrin viestissä 11:nneksi ja samassa sarjassa joukkue Koponen, **Noora Suojanen,** Henttonen, Lehtinen osallistui myös 4x600 metrille, jossa oli 18. -am

**Valtista 12 urheilijaa pm-otteluissa**

**Pinja Lehtiselle hopeaa**

Viialan Valtin urheilijat lähtivät isolla joukolla kesäkauden viimeiseen rypistykseen, pm-otteluihin Tampereen Ratinaan. Pitkä kilpailukausi oli jo takana, mutta virtaa riitti vielä hyviin tuloksiin.

**Pinja Lehtinen** otteli 13-vuotiaiden tyttöjen 5-ottelussa hopealle. Tampereen Pyrinnön **Pinja Heinosen** kanssa ottelu eteni tasaisen tiukasti.

Tasaisuuden merkityksestä ottelussa kertovat tyttöjen sijoitukset lajeissa. Lehtisen sijoitukset lajeittain olivat 60m aj (3.), pituus (4.), korkeus (2.), keihäs (4.) ja 800m (2.). Heinosen sijoitukset vastaavasti olivat 4. 1. 1. 5. ja 1.

Aitajuoksun jälkeen Lehtinen oli 79 pistettä Heinosta edellä, mutta pituushypyssä vauhtijuoksu takkusi ja kaikki kolme hyppyä lähtivät lankun takaa. Korkeudessa ja keihäässä tytöt ottelivat tasaisesti.

Ennen viimeistä lajia, 800 metriä, Heinonen johti viidellä pisteellä. Kovana kasisatasen juoksijana Pyrinnön tyttö oli odotetusti omaa luokkaansa ja rullasi selvään voittoon ennen Lehtistä.

Pinja Lehtinen keräsi 1839 pistettä tulossarjalla 60m aj 10,24; pituus 442; korkeus 146; keihäs 23,37 ja 800m 2.49,99. Heinosen voittopisteet olivat 1990. Pronssia sai Tampereen Pyrinnön **Oona Huura** 1710 pisteellä.

Samassa sarjassa Valtin **Kiira Vilenius** otteli hienon ottelusarjan tehden omat ennätyksensä aidoissa, pituudessa ja 800 metrillä. Kun korkeus ja keihäs onnistuivat myös, tuloksena oli 1566 pistettä ja kuudes sija.

Kuudennen sijan nappasi myös **Tapio Suojanen** P9-sarjan 4-ottelussa. 40 metrillä Tapio pinkoi itselleen ykköspisteet ajalla 6,87. Korkeutta ylittyi 103, keihäs lensi 15,98 ja 800 metriä kulki aikaan 3.12,23. Kaikki tulokset ovat Tapion omia ennätyksiä.

T12 –sarjan 5-ottelussa **Kerttu Niinimäki** oli seitsemäs, **Joona Lehtinen** P9 -sarjassa yhdeksäs, **Neea Lehtinen** T11 –sarjan 4-ottelussa kymmenes, kuten myös **Matilda Koponen** T13- sarjassa.

Otteluissa sisulisäpisteitä seuralle saa 20 parasta, eli pisteille sijoittuivat valttilaisista myös T10-sarjassa **Neea Suhonen** (13.), T13-sarjassa **Sara Niinimäki** (14.), T12-sarjassa **Laura Laukkanen** (18.), T10-sarjassa **Noora Suojanen** (19.) ja T9-sarjassa **Tuulia Laukkanen** (20.). -am

**Suomen Kultapörssikisojen arvopalkinto**

|  |
| --- |
| matkasi tänä vuonna Viroon. Erki Ernits juoksi P15 100m aitajuoksussa ajan 14,86, jolla sijoittuisi suomen P15 tilastoissa 10. sijalle, myös Erkin pituustulos 570 oikeuttaisi sijaan 14. |